Johanne Schmidt-Nielsen (EL), 2011-03-04:
Enhedslisten kan ikke støtte Dansk Folkepartis forslag om at opsige FN’s konvention om en begrænsning af statsløshed.
Det er ganske rigtigt, at det jo var en konvention, vi tiltrådte i 1977, og som i øvrigt blev lavet i 1961, og af samme årsag er det et argument, vi har hørt adskillige gange fra Dansk Folkeparti, at den her konvention er så gammel, at den ikke længere kan bruges til noget.
Jeg vil bare endnu en gang minde om, at Danmark i 2002 ratificerer den europæiske konvention om statsborgerret, hvor man fuldstændig klart forpligter sig til at undgå statsløshed.
Så hvis Dansk Folkeparti syntes, at det, der stod i den konvention, som vi tilsluttede os i 1977, var så frygteligt, så kunne det jo være, at man i 2002 skulle have sagt et eller andet.
Netop det her med, at Danmark har tiltrådt konventionen, er vældig relevant, for hr. Søren Krarup får det jo til at fremstå, som om FN har tvunget den her konvention ned over hovedet på os, og at FN sidder og dikterer Danmarks politik i forhold til statsborgerskab.
Sådan forholder det sig ikke.
Det var et flertal i det danske Folketing, som i 1977, ganske frivilligt, besluttede at tiltræde konventionen, og derved besluttede man altså også at gøre konventionen til en del af lovgrundlaget omkring statsborgerskab.
Man kan naturligvis vælge at opsige konventionen igen, hvis et flertal ønsker det, og det er der så heldigvis ikke noget der tyder på, selv om det var en temmelig utydelig minister, der indledningsvis var på talerstolen.
Det er et afgørende mål for os, at alle mennesker har et sted i verden, hvor de hører til.
Og jeg må egentlig sige, at jeg synes, at det er underligt, at netop Dansk Folkeparti, hr. Søren Krarup og hr. Jesper Langballe, der ellers taler meget varmt om nationalstaten, ikke kan se fornuften i, at man som menneske har tilknytning til en stat.
Jeg synes også, det er besynderligt, at Dansk Folkeparti er så optaget af at forhindre mennesker i at få statsborgerskab og dermed forhindre dem i at få stemmeret til folketingsvalgene.
Altså, vi har at gøre med unge mennesker, der er født og opvokset i Danmark.
De lever her ganske lovligt, og at Dansk Folkeparti, som jo ellers påstår at være store tilhængere af demokratiet, ikke kan se kvaliteten i at lukke de her unge mennesker ind i demokratiet og give dem mulighed for at være med på lige fod med alle andre, er da besynderligt.
Jeg har flere gange hørt Dansk Folkeparti spørge, hvorfor de her unge statsløse skal have lettere adgang til statsborgerskab end alle andre.
Det skal de netop, fordi de er statsløse, altså fordi de ikke har et andet land, en anden stat, et andet statsborgerskab at vende tilbage til, hvis de ikke kan opnå statsborgerskab her.
Det er det, der adskiller den gruppe af mennesker fra alle andre.
Til gengæld vil jeg gerne rose Dansk Folkeparti for en ting, nemlig at man i det mindste fuldstændig ærligt melder ud, at man ønsker at opsige konventionen.
Altså, vi er jo i en situation, hvor integrationsministeren har gjort det modsatte.
På trods af at ministeren har erkendt, at hun har kendt til konventionsbruddet, i hvert fald siden august 2008, har man jo ladet den ulovlige sagsbehandling, de ulovlige afslag til de unge statsløse fortsætte.
Og ifølge de to embedsmand, som anonymt har udtalt sig i sagen, har ministeren jo ikke bare set igennem fingrene med ulovlighederne, ministeren har direkte givet ordre til at fortsætte ulovlighederne, ligesom det først er i januar 2010, da dagbladet Information går ind i sagen, at ministeren oplyser om de to relevante konventioner på hjemmesiden nyidanmark.dk, på trods af at ministeren som sagt bevisligt har kendt til sagen siden august 2008; det har ministeren jo nu fuldstændig klart meldt ud er korrekt at hun har gjort.
Hvis integrationsministeren og regeringen ikke ønskede at følge konventionen, ville det eneste rigtige naturligvis have været at gøre det samme, som Dansk Folkeparti gør nu, nemlig at stille forslag om at opsige konventionen og så se, om der ville være flertal for det.
Men i stedet har man altså fra regeringens og fra ministerens side valgt bare at lade være med at overholde konventionen.
Det er jo dybt alvorligt, og jeg mener bestemt ikke, at sagen bliver mindre alvorlig af, at ministeren nu forsøger at tørre ansvaret af på alle andre end sig selv.
Enhedslisten støtter ikke forslaget, og jeg vil afslutningsvis sige, at jeg blev temmelig, temmelig bekymret, da ministeren indledningsvis var på talerstolen, fordi ministeren jo ikke klart kunne komme med et svar på, hvad regeringen mener om indholdet af FN's konvention om at begrænse antallet af statsløse i verden.
Heldigvis svarede både Venstres ordfører og De Konservatives ordfører jo meget klart på det spørgsmål, da de var på talerstolen.
De sagde ligeud, at de støttede indholdet af konventionen, og at de synes, det var en fornuftig konvention, men fra ministeren har vi jo altså derimod stadig væk ikke fået en tilkendegivelse om ministeren mener det er et godt indhold eller ej.
For det er jo forholdsvis banalt som minister at stå og sige, at en konvention skal overholdes, så længe vi har tiltrådt den.